[pic] | ЕВРОПЕЙСКА КОМИСИЯ |

Брюксел, 20.12.2010

COM(2010) 780 окончателен

2010/0375 (NLE)

Предложение за

РЕШЕНИЕ НА СЪВЕТА

относно позицията на Европейския съвет в рамките на Съвета за асоцииране във връзка с прилагането на член 98 от Евро-средиземноморското споразумение за асоцииране между Европейската общност и нейните държави-членки, от една страна, и Демократична република Алжир, от друга страна

ОБЯСНИТЕЛЕН МЕМОРАНДУМ

1. Споразуменията за асоцииране съставляват правното основание на отношенията между Европейския съюз и южните средиземноморски страни.

2. Нарастващата техническа сложност на отношенията на ЕС с южните средиземноморски страни, породена от изпълнението на евро-средиземноморските споразумения, налага функционирането на институциите от тези споразумения да бъде адаптирано към това развитие. Следователно към комитетите за асоцииране в рамките на евро-средиземноморските споразумения бяха създадени подкомитети с цел проследяване на прилагането на приоритетите на партньорството и сближаване на законодателствата.

3. Споразумението за асоцииране между ЕС и Алжир влезе в сила на 1 септември 2005 г. Вече бяха създадени шест подкомитета към Комитета за асоцииране: „Промишленост, търговия и услуги“, „Транспорт, околна среда и енергетика“, „Информационно общество, научни изследвания, иновации, образование, аудиовизия и култура“, „Селско стопанство и рибарство“, „Правосъдие и вътрешни работи“ и „Митническо сътрудничество“. Освен това бе създадена и работна група по социалните въпроси.

4. Политическият диалог, сигурността и правата на човека са неделима и важна част от рамката, регулираща отношенията между Европейският съюз и Алжир чрез споразумението за асоцииране. Те са също важни елементи от отношенията на ЕС със средиземноморските му партньори в регионалния контекст на евро-средиземноморското партньорство.

5. От тази гледна точка и както бе предвидено от Съвета за асоцииране ЕС—Алжир в Решение № 3/2007 г. за създаване на подкомитети на Комитета за асоцииране и на работна група по социалните въпроси, Комисията предлага в допълнение към вече съществуващите подкомитети или групи да бъде създаден официално нов подкомитет „Политически диалог, сигурност и права на човека“.

6. Що се отнася до организацията, председателството на подкомитета от страна на ЕС ще се упражнява от представител на Европейската служба за външна дейност при пълно взаимодействие с Европейската комисия.

7. Целта и темите, които следва да бъдат обхванати от подкомитета, и процедурите за прилагане, се съдържат в приложения процедурен правилник. Мандатът и процедурният правилник на подкомитета бяха обсъдени с алжирските власти.

2010/0375 (NLE)

Предложение за

РЕШЕНИЕ НА СЪВЕТА

относно позицията на Европейския съвет в рамките на Съвета за асоцииране във връзка с прилагането на член 98 от Евро-средиземноморското споразумение за асоцииране между Европейската общност и нейните държави-членки, от една страна, и Демократична република Алжир, от друга страна

СЪВЕТЪТ НА ЕВРОПЕЙСКИЯ СЪЮЗ,

като взе предвид член 218, параграф 9 от Договора за функционирането на ЕС,

като взе предвид предложението на Комисията[1],

като има предвид, че:

(1) Евро-средиземноморското споразумение за асоцииране между Европейската общност и нейните държави-членки, от една страна, и Алжирската демократична и народна република, от друга страна, бе подписано на 22 април 2002 г. и влезе в сила на 1 септември 2005 г.

(2) Член 98 от това споразумение гласи, че Съветът за асоцииране може да реши да създаде всякакви работни групи или органи, необходими за прилагане на споразумението,

ПРИЕ НАСТОЯЩОТО РЕШЕНИЕ:

Член 1

Позицията, която трябва да приеме Европейският съюз в рамките на Съвета за асоцииране, създаден с Евро-средиземноморското споразумение, сключено между Европейската общност и нейните държави-членки, от една страна, и Алжирската демократична и народна република, от друга страна, относно прилагането на член 98 от това споразумение, отговаря на проекта за решение на Съвета за асоцииране, приложен към настоящото решение.

Член 2

Подкомитетът се състои от представители на Европейския съюз и на нейните държави-членки, както и от представители на правителството на Алжирската демократична и народна република. Председателството му се осъществява последователно от двете страни. Представител на Европейската служба за външна дейност председателства подкомитета от името на Европейския съюз. Европейската комисията участва в рамките на своите компетенции. Държавите-членки се уведомяват и поканват на заседанията на подкомитета.

Съставено в Брюксел,

За Съвета

Председател […]

ПРИЛОЖЕНИЕ

РЕШЕНИЕ НА СЪВЕТА ЗА АСОЦИИРАНЕ ЕС/АЛЖИР

за създаване на подкомитета „Политически диалог, сигурност и права на човека“

Съветът за асоцииране Алжир—ЕС,

като взе предвид Евро-средиземноморското споразумение за асоцииране между Европейската общност и нейните държави-членки, от една страна, и Алжирската демократична и народна република, от друга страна (по-нататък „Споразумението за асоцииране“),

като има предвид, че:

(1) Отношенията и сътрудничеството на ЕС с южните средиземноморски партньорски страни могат да се развиват, като се отчитат компетентностите на ЕС, както и особеностите и нуждите на всяка средиземноморска страна.

(2) Отношенията на ЕС с Алжир се отличават с нарастваща интензивност вследствие на прилагането на Споразумението за асоцииране, което изисква редовно наблюдение.

(3) Съветът за асоцииране вече реши[2] да създаде подкомитети на Комитета за асоцииране ЕС—Алжир, за да осигури подходяща институционална рамка за осъществяването и укрепването на сътрудничеството

(4) Зачитането на демократичните принципи, на правата на човека и на основните свободи са в основата на вътрешните и международните политики на страните и представлява съществен елемент от Споразумението за асоцииране.

(5) Политическият диалог и запазването на сигурността се важна част от Споразумението за асоцииране и се обсъждат в рамките на различните органи, създадени в съответствие с това споразумение.

(6) В рамките на политическия диалог Алжир и ЕС си поставят амбициозни цели, основани на взаимно признат ангажимент към общи ценности, като сред тях са демокрацията, върховенството на закона, защитата и насърчаването на всички граждански, политически, икономически, социални и културни права на човека, включително правото на развитие, както и проблемите на сигурността, включително борбата срещу тероризма и организираната престъпност във всичките ѝ форми.

(7) В член 98 от Споразумението за асоцииране се предвижда създаването на работни групи или органи, необходими за прилагането на споразумението.

РЕШИ:

Член 1

1. Създава се подкомитетът „Политически диалог, сигурност и права на човека“ към Комитета за асоцииране Алжир—ЕС (по-нататък „Комитетът за асоцииране“). Процедурният му правилник се намира в приложението към това решение.

Подкомитетът работи под ръководството на Комитета за асоцииране, на когото докладва след всяко заседание.

2. Темите, свързани с рамките на мандата на подкомитета, могат да бъдат разглеждани и на най-високо равнище в рамките на политическия диалог между Алжир и ЕС.

3. В рамките на мандата си Комитетът за асоцииране предлага на Съвета за асоцииране всички необходими мерки за осигуряване на доброто функциониране на подкомитета.

Член 2

Настоящото решение влиза в сила от датата на приемането му.

Съставено в [...] на [...] г.

За Съвета за асоцииране Алжир—ЕС

ПРИЛОЖЕНИЕ

Процедурен правилник на подкомитет № 7 „Политически диалог, сигурност и права на човека“

1. Състав и председателство

Подкомитетът „Политически диалог, сигурност и права на човека“ (по-нататък „подкомитетът“) е съставен от представители на страните по Споразумението за асоцииране. Той се председателства от едната от двете страни на ротационен принцип на равнище висши служители.

2. Роля

Подкомитетът работи под ръководството на Комитета за асоцииране Алжир–ЕС (по-нататък „Комитетът за асоцииране“), на когото докладва след всяко заседание. Подкомитетът няма правомощие да взема решения. Той обаче може да представя предложения на Комитета за асоцииране.

3. Теми

Подкомитетът следи за прилагане на Споразумението за асоцииране Алжир—ЕС в изброените по-долу сектори. За въпросите, свързани с правата на човека, демократизацията, управлението и с проблемите на сигурността, свързани със сътрудничеството в борбата срещу тероризма и организираната престъпност, подкомитетът представлява основният механизъм за наблюдение в технически план. По-специално, чрез него се оценява напредъкът, постигнат в сближаването, изпълнението и прилагането на законодателствата, и се разглежда сътрудничеството в областта на публичната администрация и неговите оперативни аспекти. Подкомитетът оценява постигнатия напредък, разисква всеки проблем, който може да възникне в изброените по-долу сектори, и предлага мерки, които евентуално да бъдат предприети:

a) върховенство на закона, добро управление и демокрация, включително независимост на съдебната система, достъп до правосъдие и подкрепа за реформите на съдебната система, обмяна на опит и обучение;

б) продължаване на ратифицирането и на прилагането на международните конвенции за правата на човека и основните свободи, включително разглеждане на възможността за присъединяване към факултативните протоколи към тези конвенции и обмен на мнения относно евентуалните резерви спрямо тези конвенции; сътрудничество с международните процедури и механизми, свързани с правата на човека;

в) борба срещу смъртното наказание и изтезанията и срещу всички форми на дискриминация;

г) права на детето и права на жените;

д) свобода на изразяване и роля на гражданското общество, и закрила на защитниците на правата на човека;

е) сътрудничество в областта на международното правосъдие, насърчаване на процеса на демократизация и на доброто управление на обществените дела;

ж) сътрудничество в многостранните организации в областта на правата на човека;

з) борба срещу тероризма и организираната престъпност;

и) съгласуване в областта на външната политика и сигурността, включително предотвратяване на конфликти, разоръжаване и неразпространение на оръжия за масово унищожение;

й) съгласуване по въпросите на регионалната и международната сигурност от общ интерес;

к) укрепване на административния и оперативния капацитет на засегнатите национални институции;

Този списък не е изчерпателен и Комитетът за асоцииране може да добавя други теми със съгласието на двете страни.

По време на заседанията на подкомитета могат да бъдат разгледани въпроси, отнасящи се до една, няколко или всички изброени по-горе области.

4. Секретариат

Функциите на постоянни секретари на подкомитета се упражняват съвместно от по едно длъжностно лице на Европейската служба за външна дейност и на правителството на Алжирската демократична и народна република и тези секретари отговарят за подготвянето на заседанията на подкомитета.

Всички съобщения, които се отнасят до подкомитета, се предават на неговите секретари.

5. Заседания

Комитетът заседава, когато обстоятелствата го налагат, и поне веднъж годишно, последователно в Алжир или в ЕС. Заседанието може да бъде свикано по искане на едната от двете страни чрез компетентния постоянен секретар, който предава искането на другата страна. При получаване на искането за заседание на подкомитета секретарят на другата страна отговаря в срок от петнадесет работни дни.

При спешни случаи подкомитетът може да се свика в по-кратък срок, ако двете страни са съгласни. Всички искания за свикване на заседания трябва да бъдат представени в писмена форма.

Всяко заседание на подкомитета се провежда на датата и мястото, договорени между двете страни.

Заседанията се свикват за всяка страна от съответния постоянен секретар и със съгласието на председателя. Преди всяко заседание председателят получава информация относно предвидения състав на делегацията на всяка страна.

При наличие на съгласие от двете страни подкомитетът може да покани на заседанията си експерти, които да предоставят конкретна информация.

6. Дневен ред на заседанията

Всички искания за включване на точки в дневния ред на подкомитета се изпращат на неговите постоянни секретари. Предварителният дневен ред за всяко заседание се изготвя от председателя при съгласие с другата страна най-късно десет дни преди началото на заседанието.

Предварителният дневен ред включва точките, за които секретарите са получили официално искане за включване в дневния ред най-късно петнадесет дни преди началото на заседанието. Документацията трябва да бъде получена от двете страни най-малко седем дни преди заседанието.

Дневният ред се приема от подкомитета в началото на всяко заседание.

7. Протокол

Протоколът се съставя и одобрява от двамата постоянни секретари след всяко заседание. Копие от протокола, включващо евентуално предложенията и препоръките на подкомитета, се предава от постоянните секретари на подкомитета на секретарите и на председателя на Комитета за асоцииране.

8. Публичност

Освен ако не бъде решено друго, заседанията на подкомитета не са публични и заключенията от дейността му не се оповестяват.

ЗАКОНОДАТЕЛНА ФИНАНСОВА ОБОСНОВКА ЗА ПРЕДЛОЖЕНИЯ С ОТРАЖЕНИЕ ВЪРХУ БЮДЖЕТА, СТРОГО ОГРАНИЧЕНО ДО ПРИХОДНАТА ЧАСТ

1. НАИМЕНОВАНИЕ НА ПРЕДЛОЖЕНИЕТО:

Създаване на подкомитета „Политически диалог, сигурност и права на човека“ в рамките на Споразумението за асоцииране ЕС—Алжир.

2. БЮДЖЕТНИ РЕДОВЕ:

Глава и статия: не се прилага.

Предвидена сума за съответната година: не се прилага.

3. ФИНАНСОВО ОТРАЖЕНИЕ

X (Предложението няма финансово отражение

( Предложението няма финансово отражение върху разходите, но има такова върху приходите — въздействието е както следва:

(млн. EUR до един знак след десетичната запетая)

Бюджетен ред | Приходи[3] | 12-месечен период, считано от дд/мм/гггг | [Година n] |

Статия … | Въздействие върху собствените ресурси |

Статия … | Въздействие върху собствените ресурси |

Състояние след действието |

[n+1] | [n+2] | [n+3] | [n+4] | [n+5] |

Статия … |

Статия … |

4. МЕРКИ ЗА БОРБА С ИЗМАМИТЕ

…

5. ДРУГИ ЗАБЕЛЕЖКИ

…

[1] ОВ С […], […] г., стр. […].

[2] Решение № 3/2007 на Съвета за асоцииране ЕС—Алжир, ОВ L 330, 15.12. 2007 г., стр.31.

[3] По отношение на традиционните собствени ресурси (селскостопански мита, налози върху захарта, мита) посочените суми трябва да бъдат нетни, т.е. брутните суми след приспадане на 25 % за разходи по събирането.